EXCLUSIV. O încăpere mică, cochetă, aranjată. Tavanul e boltit, aşa cum sunt majoritatea încăperilor cu iz medieval din Clujul vechi. Perfect pentru ceea ce doi pasionaţi colecţionari s-au gândit să facă la Cluj. Pereţii sunt tapetaţi cu coperţi de discuri şi , mai ales, chiar cu…discuri! Cu viniluri, cum se spune în jargonul muzical! Da, vechile discuri, vechile plăci, pe care extraordinara revoluţie tehologică aproape le-a scos din uz! Dar nu de tot şi, iată, că revin tot mai mult în atenţie.

Este tot mai la modă să asculţi pe viniluri muzică, aşa cum o făceam înainte de cd-uri, dvs-uri sau stick-uri, unde totul e stocat şi mai uşor de manevrat. Sau de YouToube.com. Însă pasionaţii nu au dispărut, colecţionarii nici atât! Vinilul revine la Cluj şi nu oricum!

S-a deschis primul magazin de viniluri, Dusty Sounds, pe Bvd. Eroilor 31, în gang (mai jos de Hotel Meteor)! Şi nu doar singur, ci însoţit de Vintage Audio, un magazin de pickupuri, magnetofoane, amplificatoare si boxe. Ai viniluri dar nu ai la ce să le asculţi, ţi s-a stricat vechiul pickup, cel de pe vremuri? Nu e nici o problemă, cu un drum practic împuşti doi iepuri deodată! Îţi cumperi şi vinilul preferat dar şi aparatul pe care să îl asculţi.

Să ascultăm povestea chiar de la iniţiatorul magazinului, investitorul care l-a înfiinţat:

“Am deschis magazinul fără tam tam, de Crăciun. Dusty Sounds îşi propune să satisfacă un vechi microb: audiţia muzicală pe disc vinil analog. Este o diferenţă majoră faţă de digital, care înseamnă CD, DVD; minidisc, mp3. Suntem toată ziua la magazin, luni – vineri de la 10 la 19 şi sâmbătă de la 11 la 16. Duminică avem repaos. Ne-am promovat prin intermediul reţelei Facebook, avem pagină a magazinului. Şi din vorbă în vorbă. Clujenii încep să ne cunoască. Toată lumea e uimită de magazin. De la cum arată, la ce vinde şi la ce poate face un potenţial cumpărător în el. Aici nu doar răsfoieşti discuri vinil originale, rarităţi unele din ele, dar chiar poţi să le asculţi, ca să te convingi că discul nu e zgâriat, că nu “sare”. E o chestiune de hobby pentru noi şi de pasiune înainte de ce înseamnă o afacere” ne explică responsabilul magazinului.

De la poveşti pentru copii la… rock, metal sau blues

Magazinul Dusty Sounds prezintă o gamă largă de discuri vinil, fapt ce îi conferă unicitate. Aici poţi cumpăra discuri cu poveşti pentru copii, hard rock, pop rock, pop, metal, punk, post punk, country, progresiv, blues & rock”nroll, hiphop, dub, jazz, world music.

“Foarte bine au fost primite discurile cu poveşti pentru copii. Avem colaborări cu grădiniţe, vine lume tot mai multă după aşa ceva. Preţurile la toate discurile din magazin sunt acceptabile. Practic avem discuri vinil de la 1 la 150 de lei. Orice disc poate fi probat, ascultat, la pickupuri profesionale şi la căşti de calitate. E un magazin complet, credem noi, şi sperăm să avem succes cu el. Discurile sunt aduse din diferite surse dar mai ales import Occident. Există un reviriment al pickup-urilor în acest moment şi al ascultării de muzică pe pickup”, spun proprietarii.

La Flying Circus Pub din Cluj sau la The Shelter Pub de exemplu se mixează muzică doar pe…viniluri!

Când începi să te uiţi pri rafturi nu te mai poţi dezlipi de aceste discuri! De la AC-DC la Chick Coreea, şi de la Metallica la Iris, practic în acest magazin găseşti cam orice doreşti în materie de muzică rock pe vinil. Apoi jazzul, simfonicul sunt la loc de cinste. Şi multe altele! Iar dincolo, în fundul gangului, ai şansă să cumperi “scule” bune marca Tesla, Akai, Dual, Grundig!